
Tisztelt Képviselő-testület!

I. Előzmények:
A közszolgálati tisztviselőkről szóló 2011. évi CXCIX. törvény (a továbbiakban: Kttv.) 232. § (3) bekezdése továbbá, az igazgatási szünetről szóló 2023. évi XXVI. törvény, (továbbiakban: igazgatási szünetről szóló törvény) valamint a 2025. évi igazgatási szünet elrendeléséről szóló 316/2024 (XI.6.) Kormányrendeletet (továbbiakban: igazgatási szünetről szóló kormányrendelet) lehetőséget biztosítanak a Képviselő-testületek számára, hogy az igazgatási szünetről szóló törvényben meghatározottak szerint és a Kormányrendelethez is igazodva meghatározzák a polgármesteri hivatalok igazgatási szünetét.
A korábbi évek tapasztalata alapján, az elrendelt igazgatási szünet nem okozott fennakadást a lakosság felé nyújtott szolgáltatások tekintetében, valamint lehetővé tette a hivatal köztisztviselői számára az évi rendes szabadság akadálytalan kiadását.
II. A döntéshez szükséges információk, tájékoztatások:

Az igazgatási szünetre vonatkozó konkrét rendelkezéseket a közszolgálati tisztviselők munka- és pihenőidejéről, az igazgatási szünetről, a közszolgálati tisztviselőt és a munkáltatót terhelő egyes kötelezettségekről, valamint a távmunkavégzésről szóló 30/2012. (III. 7.) Korm. rendelet (a továbbiakban: Kormányrendelet) szabályozza az alábbiak szerint:
13. § (1) Az igazgatási szünet időtartama
a) nyáron öt egybefüggő naptári hét, amely augusztus 20-át közvetlenül követő vasárnapig tart,
b) télen két egybefüggő naptári hét, amely január 1-jét közvetlenül követő vasárnapig tart.
(2) 	Az (1) bekezdésben meghatározott igazgatási szünet időszaka alatt az esedékessége évében ki nem adott szabadság teljes egésze kiadható.
(3) 	A munkáltató az igazgatási szünet időszakára figyelemmel határozza meg a szabadságolási terv alapján kiadásra kerülő szabadságot.
14. § Az államigazgatási szerv hivatali szervezetének vezetője az igazgatási szünet alatt a szabadságot úgy adja ki, hogy biztosítsa a zavartalan ügymenetet és feladatellátást, valamint a lakossági ügyfélszolgálattal rendelkező szervek esetében a folyamatos feladatellátást.
15. § A Kormány a Kttv. 232. § (3) bekezdése alapján a helyi önkormányzat képviselő-testülete, valamint a Kttv. 2. §-ában felsorolt szervek vezetője számára ajánlja igazgatási szünet elrendelése esetén az e rendeletben foglaltak figyelembevételét.
A Kttv. 232. § (3) bekezdése szerint „A képviselő-testület, valamint a 2. §-ban felsorolt szervek vezetője - a Kormány ajánlásának figyelembevételével - a rendes szabadság kiadására igazgatási szünetet rendelhet el. Az ilyen módon kiadott rendes szabadság nem haladhatja meg a köztisztviselő adott évre megállapított alapszabadságának a háromötödét.”
Az igazgatási szünetről szóló törvény úgy rendelkezik, hogy ha az önkormányzat a Kormányrendeletben rögzített igazgatási szünet időtartamára rendel el igazgatási szünetet, akkor a hivatal működésének és ügyfélfogadásának rendjét a jegyző határozhatja meg. Az így megállapított igazgatási szünet időtartama a törvényben meghatározott határidők számításába nem számít bele, valamint annak időtartama a polgármester, jegyző, közterület-felügyelő, közös önkormányzati hivatal ügyintézője hatáskörébe tartozó államigazgatási és önkormányzati hatósági ügyek intézésének határidejébe sem számít bele.
Kormányrendelet 3. § (1) Az igazgatási szünet időtartama alatt – a 4. § (1) és (2) bekezdésében foglalt kivétellel – a kormányzati igazgatási szerv feladatait nem látja el, és az ügyfélfogadás nem működik.
(2) Az igazgatási szünet időtartama nem számít bele
1. a kormányzati igazgatási szervek előtt folyó hatósági és egyéb eljárások ügyintézési határidejébe, valamint az eljárások szünetelésének időtartamába,
2. azon bírósági eljárások határidejébe, amelyekben kormányzati igazgatási szerv vagy annak vezetője félként vagy a fél képviselőjeként vesz részt, ideértve azokat az eljárásokat is, amelyekben a polgári perrendtartásról szóló 1952. évi III. törvény vagy a polgári perrendtartásról szóló 2016. évi CXXX. törvény soronkívüliséget ír elő,
3. a közigazgatási per indítására szolgáló határidőbe,
4. a kormányzati igazgatási szerv vagy vezetője által félként vagy a fél képviselőjeként megkötött szerződésben meghatározott kötelezettség szerződésszerű teljesítésének határidejébe,
5. más szerv előtt folyó olyan eljárás ügyintézési határidejébe, amelyben a kormányzati igazgatási szerv ügyfélként vesz részt, illetve kormányzati igazgatási szervvel szemben indult, vagy kormányzati igazgatási szerv igazgatási szünet alatti megkeresésével jár, ideértve a büntetőeljárásról szóló 2017. évi XC. törvény által szabályozott határidőket is,
6. (nem alkalmazható a helyi önkormányzatok esetén),
7. a közérdekű adat megismerésére irányuló igények, továbbá a panaszok és közérdekű bejelentések, valamint az országgyűlési képviselők által benyújtott írásbeli kérdések, továbbá bármely más szerv, illetve személy részéről történő megkeresés, vizsgálat, illetve felhívás ügyintézésének határidejébe,
8. a kormányzati igazgatási szerv foglalkoztatottja által a kormányzati igazgatási szerv felé teljesítendő kötelezettség teljesítésének határidejébe,
9. a településrendezési és építészeti-műszaki tervtanácsokról szóló kormányrendeletben foglalt határidőkbe,
10. az építési tevékenység építtető általi megkezdése vonatkozásában a lakóépület építésének egyszerű bejelentéséről szóló kormányrendeletben meghatározott határidőkbe,
11. a kormányzati igazgatási szervek, valamint meghatározott gazdasági társaságok egyes szerződéseinek miniszteri jóváhagyásáról szóló kormányrendelet szerinti határidőbe,
12. a kormányzati igazgatási szervek, valamint meghatározott gazdasági társaságok egyes szerződéseinek megszűnéséről, továbbá miniszteri jóváhagyásáról szóló kormányrendelet hatálya alá tartozó szerződések miniszteri jóváhagyásának határidejébe,
13. azon bírósági eljárások határidejébe, amelyekben a Polgári Törvénykönyvről szóló 2013. évi V. törvény 3:405. § (2) bekezdése alapján az államot a polgári jogi jogviszonyokban az állami vagyon felügyeletéért felelős miniszter képviseli, valamint
14. az állami vagyon felügyeletéért felelős miniszter által a magyar állam képviseletében megkötött szerződésben meghatározott kötelezettség szerződésszerű teljesítésének határidejébe.

7. § (1) Az 1. § (1) bekezdése szerinti kormányrendeletben meghatározott időszakra igazgatási szünetet rendelhet el…
f) az igazgatási szünet elrendelése esetén annak időtartama – a 3. § (2) bekezdésében foglaltakon túl – nem számít bele az igazgatási szünettel érintett polgármester, főpolgármester, vármegyei közgyűlés elnöke, jegyző, közterület-felügyelet, polgármesteri hivatal és közös önkormányzati hivatal ügyintézője hatáskörébe tartozó államigazgatási ügyek és az önkormányzati hatósági ügyek intézésének határidejébe sem,…

A Hivatal hatékonyabb működéséhez járulhat hozzá a közszolgálati tisztviselőket megillető szabadságok kiadásának előrelátható ütemezése. Indítványozom, hogy a szabadságolási szokások (mind az ügyfelek, mind a munkavállalói oldal) figyelembevételével, az igazgatási szünet a Kormányrendelet javaslata alapján júliusban két hétre, valamint Karácsony és Újév körüli ünnepek időszakában a különböző jogszabályokat figyelembevéve kerüljön meghatározásra az alábbiak szerint:

· nyári időszakban: 	2025. július 21. hétfőtől 2025. augusztus 1. péntekig (10 munkanap)
· téli időszakban: 	2025. december 22. hétfőtől 2025. december 24. szerdáig 
(a Kttv. alapján) (2 munkanap, december 24. ledolgozásra kerül december 12-én)
2025. december 29. hétfőtől 2026. január 1. csütörtökig (az igazgatási szünetről szóló Kormányrendelet alapján) (3 munkanap)
Tekintettel arra, hogy a Kttv. 232. § (3) bekezdése, valamint az igazgatási szünetről szóló törvény 
7. § (1) és (3) bekezdései a Képviselő-testület döntési hatáskörébe helyezi az igazgatási szünet elrendelését, de nem követel meg rendeleti szinten történő szabályozást, így az igazgatási szünet elrendeléséről a Képviselő-testület normatív határozat formájában dönthet.

A fentiek alapján a következő határozati javaslatot terjesztem a Tisztelt Képviselő-testület elé.

[bookmark: _Hlk20984187]III. Határozati javaslatok:

…/2025.(I.30.) KT-határozat

1./ Fót Város Önkormányzat Képviselő-testülete a Fóti Közös Önkormányzati Hivatalban 2025. július 21. napjától 2025. augusztus 1. napjáig terjedő időszakra a közszolgálati tisztviselőkről szóló 2011. évi CXCIX. törvény felhatalmazása alapján igazgatási szünetet rendel el az éves rendes szabadság terhére.
2./ Fót Város Önkormányzat Képviselő-testülete a Fóti Közös Önkormányzati Hivatalban 2025. december 22. napjától 2025. december 24. napjáig terjedő időszakra a közszolgálati tisztviselőkről szóló 2011. évi CXCIX. törvény felhatalmazása alapján igazgatási szünetet rendel el az éves rendes szabadság terhére.
3./ Fót Város Önkormányzat Képviselő-testülete a Fóti Közös Önkormányzati Hivatalban 2025. december 29. napjától 2026. január 1. napjáig terjedő időszakra az igazgatási szünetről szóló 2023. évi XXVI. törvény felhatalmazása alapján téli igazgatási szünetet rendel el az éves rendes szabadság terhére.
4/ Fót Város Önkormányzat Képviselő-testülete felkéri a jegyzőt, hogy az elrendelt 2025. évi igazgatási szünetről tájékoztassa a lakosságot és a társszerveket.
Felelős: 1./ -3./ pont polgármester, 4./ pont: jegyző
Határidő: 1./ -3./ pont: azonnal, 4./ pont: igazgatási szünetről tájékoztatás: nyári igazgatási szünetről: 2025. június 30., téli igazgatási szünetről: 2025. november 15.


Jogszabályi hivatkozás: 
· A közszolgálati tisztviselőkről szóló 2011. évi CXCIX. törvény 232. § (3) bekezdés
· A közszolgálati tisztviselők munka- és pihenőidejéről, az igazgatási szünetről, a közszolgálati tisztviselőt és a munkáltatót terhelő egyes kötelezettségekről, valamint a távmunkavégzésről szóló 30/2012. (III. 7.) Korm. rendelet 13. §-15.§
· az igazgatási szünetről szóló 2023. évi XXVI. törvény, 
· a 2025. évi igazgatási szünet elrendeléséről szóló 316/2024 (XI.6.) Korm. rendelet

